നീരൊഴുക്ക് ശക്തം ചാലക്കുടി, പെരിയാര് തീരങ്ങളില് അതീവ ജാഗ്രത പറമ്ബിക്കുളത്തുനിന്നുള്ള നീരൊഴുക്ക് കൂടുന്നതിനാല് ചാലക്കുടിയില് അതീവജാഗ്രത. ചാലക്കുടിപ്പുഴയില് വെള്ളം ഉയരുകയാണ്. സമീപദേശത്തുകാരോട് ജാഗ്രത പാലിക്കാന് ജില്ലാ ഭരണകൂടം നിര്ദേശം നല്കിയിട്ടുണ്ട്. ഇടുക്കി, ഇടമലയാര് ഡാമുകള് തുറക്കുന്ന പശ്ചാത്തലത്തില് പെരിയാര് തീരങ്ങളിലും ജാഗ്രതാ നിര്ദേശമുണ്ട്.ചാലക്കുടിപ്പുഴ കരകവിഞ്ഞൊഴുകാന് സാധ്യതയുള്ളതായാണ് മുന്നറിയിപ്പ്. പുഴ കരകവിഞ്ഞാല് അതിരപ്പിള്ളി, മേലൂര്, കുഴൂര്, പൊയ്യ, പരിയാരം, അന്നമനട, കറുകുറ്റി പ്രദേശങ്ങളിലും വെള്ളം കയറും. ഇതിനാലാണ് ഈ പ്രദേശങ്ങളില് ജാഗ്രത പാലിക്കാന് നിര്ദേശം നല്കിയിട്ടുള്ളത്. നേരത്തെ ചിമ്മിനി ഡാം തുറന്നതോടെ കരുവന്നൂര്, കുറുമാലി പുഴയുടെ തീരത്തുള്ളവര്ക്കും ജാഗ്രതാനിര്ദേശം നല്കിയിരുന്നു. ഡാം അലര്ട്ടുകളുടെ പശ്ചാത്തലത്തില് എറണാകുളം ജില്ലയിലെ സാഹചര്യം വിലയിരുത്താന് മന്ത്രി പി രാജീവിന്റെ നേതൃത്വത്തില് അടിയന്തര യോഗം ചേര്ന്നിരുന്നു. ജില്ല സുസജ്ജമാണെന്നാണ് അദ്ദേഹം അറിയിച്ചത്. പെരിയാറിലെ ജലനിരപ്പുയര്ന്ന് വെള്ളം കയറാന് സാധ്യതയുള്ള താഴ്ന്ന പ്രദേശങ്ങളില് കൂടുതല് ജാഗ്രത പുലര്ത്തണമെന്ന് മന്ത്രി നിര്ദേശം നല്കി. ഇടുക്കി, ഇടമലയാര് ഡാമുകളിലെ വെള്ളം ഒരുമിച്ച് പെരിയാറിലേക്ക് ഒഴുകാതിരിക്കാനുള്ള നടപടികളാണ് സ്വീകരിക്കുന്നത്. പുഴയിലെ വെള്ളം സുഗമമായി ഒഴുകിപ്പോകുന്നതിനുള്ള തടസങ്ങള് നീക്കണമെന്ന് ഇറിഗേഷന് വകുപ്പിനോട് മന്ത്രി ആവശ്യപ്പെട്ടിട്ടുണ്ട്.